Drie vroue buite politieke vergadering doodgeskiet | Maroela Media
Foto: Lirandzu Themba
Ministers van die sekuriteitskluster wil die land gerus stel dat 'n vry, regverdige en veilige verkiesing ononderhandelbaar is.
Dit volg ná drie vroue oor die naweek dood is en vyf beseer is tydens 'n skietery buite 'n laerskool in Inanda in Durban. 'n Politieke byeenkoms is by die laerskool gehou.
Die minister van polisie genl. Bheki Cele, sy adjunk Cassel Mathale en die adjunkminister van staatsveiligheid Zizi Kodwa, het Dinsdag die informele nedersetting besoek. Die ministers het eers by die plaaslike polisiestasie stilgehou waar hulle volledig oor die situasie ingelig is deur die ondersoekspan. Hulle het ook 'n besoek afgelê aan die misdaadtoneel waar Ncami Shange, Beatrice Nzama en Philisiwe Jili doodgeskiet is.
Cele sê die skietery was 'n poging tot intimidasie voor die plaaslikeregeringsverkiesings.
"Dis duidelik dat dit eerder oor intimidasie gegaan het as om 'n spesifieke persoon te teiken," het Cele gesê. "Die polisie moet uitvind waarom die persone hierdie verskriklike daad gepleeg het en wie hulle gestuur het. Die taakspan ondersoek die feit dat dit 'n politieke byeenkoms was en volg reeds leidrade op."
Minstens 271 persone is reeds in die provinsie in hegtenis geneem deur die KwaZulu-Natalse politieke taakspan.
Kodwa het Cele se uitlatings beaam en gesê lafhartige optrede kan nie ongestraf gelaat word nie. "Só aanval is op ons Grondwet gerig. Dit is 'n aanval op ons demokratiese bestel. Ons wil Suid-Afrikaners aanmoedig om nie bedreig te voel deur intimiderende optrede nie. Die sekuriteitskluster werk aan 'n plan om die verkiesing te beskerm en die veiligheid van almal, wat aan die demokratiese proses deelneem, te verseker."
'n Deel van die plan is om geïdentifiseerde gebiede in Gauteng, die Wes-Kaap en KwaZulu-Natal te monitor en met wetstoepassers saam te werk, insluitend die SANW.
Die ministers het ook die families van die drie vroue besoek om hul meegevoel te betuig.
Selfverdediging is óók ononderhandelbaar hoed! Nóg bloed op jou hande. Ek weet eerlik waar nie hoe jy slaap in die nag nie!
Hoekom is intimidasie nou ewe skielik onkonstitusioneel? Die ANC het dan aan bewind gekom deur die "necklace"
Afrika "demokrasie" rule by fear.
Na 25 jaar is ons uiteindelik 'n eerstewêreldland… soos die VSA. By hook or crook or by gun.
Cele en jy dink nou seker jou teenwoordigheid is 'n wonderkuur? Dat dit dinge beter sal maak?? Bedank asb. Le die tuig neer. Dit is die enigste wonderkuur, want dan sal dinge beter raak.